**150.000 Ε, νέος, χρήσιμος μηχανικός εξοπλισμός του Δήμου Ν. Πεντέλης, που πλήρωσαν οι πολίτες της, κληρονομήθηκε από τον «Καλλικρατικό» Δήμο Πεντέλης και τον πέταξαν!!!. Τι λέει ο πρώην Δήμαρχος κ. Δ. Στεργίου;**

**ΙΣΤΟΡΙΚΟ ΚΑΙ ΣΥΝΕΧΕΙΑ:** Το έτος 2006, ως Πρόεδρος της Κοινότητας Ν. Πεντέλης και εν όψει της σύστασης του νέου «Καποδιστριακού» Δήμου Ν. Πεντέλης, στοχεύσαμε στην απόκτηση και λειτουργία, του ενδεδειγμένου εξοπλισμού για αναβάθμιση, των υπηρεσιών του Δήμου στην πόλη και τους πολίτες. Η αυξημένη ικανότητα, η αυτονομία και η αμεσότητα, στην επίλυση των προβλημάτων που συχνά παρουσιάζονταν, ως συνέπειες δυσμενών καιρικών φαινομένων, που εντείνονταν από τη εδαφική μορφολογία και τη σχέση με το Πεντελικό βουνό ( αποκομιδή φερτών υλικών, καθαρισμός δρόμων και κοινόχρηστων χώρων, καθαρισμός των φρεατίων υδροσυλλογής, αποχιονισμοί και αλατοδιασπορά, συμβολή του Δήμου σε άρση ιδιαίτερων προβλημάτων ιδιοκτησιών , κ.α).

Η ποικιλότητα των αναγκών και η μικρή, εποχιακή διάρκεια απασχόλησης, καθιστούσε, προφανώς οικονομικά ασύμφορη και αναπόσβεστη, την απόκτηση αυτοτελών μηχανημάτων.

Το Κοινοτικό Συμβούλιο, μετά από διαβούλευση, αποφάσισε ομόφωνα την αγορά, του ειδικού πολυμηχανήματος της Ιταλικής εταιρίας, ΑΜΒΙΕΝΤΕ, που διαθέτει ισχυρότατο υδραυλικό, σύστημα και τηλεσκοπικές λειτουργίες. Ήταν πιστοποιημένο από τους τεχνικούς του Υπ. Εσωτερικών και πρώτο σε κατάταξη στο Διαγωνισμό του ΥΠ.ΕΣ , ως το πλέον κατάλληλο για τις ανάγκες των νέων Δήμων της Χώρας. Επειδή η Κοινότητα δεν διέθετε τα χρήματα για την αγορά του βασικού μηχανήματος, με ομόφωνη απόφαση, πήρε βραχυχρόνιο(2 ετών) τραπεζικό δάνειο και το αποπλήρωσε.

. Στη συνέχεια αγόρασε τμηματικά και τις αναγκαίες εξαρτήσεις. Ειδικό κάδο 2,5 κ.μέτρων, με ειδική θύρα αυτόματου αδειάσματος, σε καρότσα φορτηγού αυτοκινήτου και εξαρτήματα, μηχανικού καθαρισμού των φρεατίων υδροσυλλογής και σκούπας οδοκαθαρισμού με χρήση νερού για πλύσιμο και τα εξαρτήματα: εκσκαφέα και φορτωτή τύπου GCB, χιονολεπίδα και αλατοδιανομέα. Το πολυμηχάνημα αυτό, μπορεί να αξιοποιείται σε όλη τη διάρκεια του έτους και να αντιμετωπίζει προβλήματα που παρατηρούνται περιοδικά ή εποχικά. Καινούργιος μηχανικός εξοπλισμός για τις ανάγκες της Ν. Πεντέλης, συνολικού κόστους 150.000 ευρώ. Τι έγιναν αυτά; Εμφανίστηκαν την 1η χρονιά (2011) και έκτοτε δεν τα είδαμε στην πόλη.

Πριν λίγες μέρες, μετά τις βροχοπτώσεις «ΜΠΑΛΛΟΥ», η Διοίκηση του Δήμου Πεντέλης, ανακοίνωσε, ότι η πόλη είχε λίγα προβλήματα, χάριν του καθαρισμού φρεατίων υδροσυλλογής από εργαζόμενους και ιδιωτικά συνεργεία. Και για να μας πείσει, δημοσίευσε φωτογραφία 2 εργαζομένων, στο επίπονο έργο του καθαρισμού. Δηλαδή με τον πιο χρονοβόρο και κοστοβόρο τρόπο. Ο Δήμος μας αποτελείται από 3 πόλεις και έχει αρκετές εκατοντάδες φρεάτια υδροσυλλογής. Στη Ν. Πεντέλη, σε πολλά φρεάτια έχει μειωθεί εξαιρετικά η δυνατότητα λειτουργίας, από την πολύχρονη έλλειψη καθαρισμού των φερτών υλικών. Ορισμένα είναι φρακαρισμένα, μέχρι τη σχάρα και φυτρώνουν χορτάρια.

Πόσο εύκολος και γρήγορος θα ήταν ο μηχανικός καθαρισμός των φρεατίων του Δήμου; Θα απολογηθεί στους πολίτες της Ν. Πεντέλης, που πλήρωσαν τον εξοπλισμό, ο κ. Στεργίου; Πώς απαξίωσαν το χρήσιμο, κινητό περιουσιακό στοιχείο της Ν. Πεντέλης; Το μόνο που εντοπίσαμε, είναι ο ειδικός κάδος (φωτογραφία) από χρόνια, παρατημένος στον υπαίθριο χώρο της γέφυρας Α. Παναγούλη.

Τι λέει η σημερινή Διοίκηση, για το θέμα; Γιατί ο χειμώνας και πιθανές δυσκολότερες κακοκαιρίες είναι μπροστά μας.